Tanja Grbić

D’ **Tanja Grbić** (kyrillisch-serbisch ; * 9. Jüüli 1988 z’ Valjevo, Serbia) ìsch a serbischa Volleybàllschpììlera. Àls Züaschpììlera ìsch sa zwaimol frànzeescha Maischtera un amol Pokààlsiigera worra. Sitter 2022 schteht sa biim rumäänischa Verain CSM Lugoj unt’r Vertrààg.

## ìhra Kàrriar
Ìhra Profi-Kàrriar hàt d’ Grbić ànna 2008/09 biim Verain ŽOK Dinamo z’ Pančevo ààgfànga. Mìt dr Verainsmànnschàft ìsch sa Drìtta ìn dr Nàzionààlmaischterschàft un Fìmfta ìm serbischa Pokààlwättbewarb worra. Ìm Joohr druff ìsch sa mìt’m Verain OK Vizura vu Belgrad bis àm Plàtz 4 ìn dr Maischterschàft glunga. Ànna 2010/11 ìsch sa zamma mìt’m OOK Kolubara Lazarevac uff Plàtz 7 ìn dr Nàzionààlmaischterschàft ànakumma; ìm Joohr druff ìsch sa Säckschta ìn dr Maischterschàft un Drìtta-n-ìm Pokààlwättbewarb worra.

Ànna 2012 ìsch d’ Grbić zem frànzeescha Verain AS Saint-Raphaël gànga ge schpììla. Ìn dr Saison 2012/13 ìsch sa Fìmfta ìm frànzeescha Pokààl-Wättbewarb worra un ìsch bis àm Plàtz 7 ìn dr Élite-Liiga glunga. Ànna 2013/14 ìsch d’ Verainsmànnschàft Zwaita ìn dr Élite-Liiga worra un ìsch domìt ìn d’ A-Liiga gschtììga. Ìm Joohr 2014/15 ìsch sa Zwälfta ìn dr Nàzionààlmaischterschàft worra, un Niinta-n-ìm Frànkrììch Pokààlwättbewarb. Ànna 2016 ìsch d’ Grbić zamma mìt Saint-Raphaël zem äärschta Mol frànzeescha Maischtera worra — ìm Pokààlwättbewarb ìsch sa numma-n-uff Plàtz 5 ànakumma.

Àb 2016 hàt d’ Grbić zamma mìt’m RC Cannes gschpììlt. Àm Ààfàng vu dr Saison hàt sa dr Frànkrììch-Schpìtzapokààl geega-n-ìhr ehamààliger Verain Saint-Raphaël mìt 3:0 verloora. Ìn dr Saison 2016/17 ìsch sa mìt Cannes Fìmfta ìn dr Nàzionààlmaischterschàft so wia ìm Pokààl-Wättbewarb worra, un ìsch d’rzüa uff Plàtz 17 bii dr öiropäischa Champion’s League ànakumma. Ànna 2017/18 hàt sa dr Frànkrììch-Pokààl gwunna un ìsch üsserdam frànzeescha Vìzamaischtera worra. Ìn dr Saison 2018/19 ìsch sa zem zwaita Mol frànzeescha Maischtera worra un ìsch bii dr Champion’s League uff Plàtz 11 ànakumma. Àm Ààfàng vu dr Saison 2019/20 hàt sa eewafàlls fìr dr RC Cannes gschpììlt; mìt dam Verain ìsch sa Drìtta ìn dr Maischterschàftstàball gsìì, vor äbb s’ Wättbewarb waga dr COVID-19-Pandemii àbgsajt worra-n-ìsch — d’ Grbić ìsch àls bäschta Züaschpììlera vu dara Saison üsszaichent worra. Ìm Janner 2020 hàt sa jedoch a Vertrààg biim ungàrischa Verain Békéscsabai RSE untzaichent; doo hàt sa bis àm And vu dr Saison gschpììlt. Waga dr Pandemii ìsch d’ ungàrischa Maischterschàft eewafàlls àbgsajt worra, àwwer d’ Verainsmànnschàft ìsch bis uff Plàtz 5 vum nàzionààla Pokààlwättbewarb glunga.

Ànna 2020 hàt d’ Grbić a Vertrààg fìr zwai Joohra biim süüdfrànzeescha Verain Pays d’Aix-Venelles VB unterzaichent. Mìt dara Mànnschàft ìsch sa z’äärscht ànna 2020/21 Sììbta ìn dr Nàzionààlmaischterschàft worra, un Drìtta ìm Joohr druff. Ìm Jüüni 2017 hàt sa a Vertrààg biim rumäänischa Verain CSM Lugoj unterzaichent. Mìt dam Verain hàt sa ànna 2022 dr Rumäänia-Schpìtzapokààl gwunna.

Ìm Jüüni 2017 hàt d’ Grbić dr frànzeescha Hàndballschpììler Nicolas Krakowski ghiiroota.

## Weblìnks

* Profil ìn dr Dàtabànk vu *Volleybox* (hoochdiitsch)
* Profil ìn dr Dàtabànk vu *WorldofVolley* (anglisch)
* Profil bii dr *Global Sports Archive* (anglisch)

## Ainzelnoohwiisa